[pic] | EUROOPAN YHTEISÖJEN KOMISSIO |

Bryssel 29.10.2009

KOM(2009)608 lopullinen

Ehdotus:

NEUVOSTON PÄÄTÖS

luvan antamisesta Viron tasavallalle ja Slovenian tasavallalle soveltaa yhteisestä arvonlisäverojärjestelmästä annetun neuvoston direktiivin 2006/112/EY 167 artiklasta poikkeavaa toimenpidettä

PERUSTELUT

1. Ehdotuksen tausta

Neuvosto voi yhteisestä arvonlisäverojärjestelmästä 28 päivänä marraskuuta 2006 annetun direktiivin 2006/112/EY, jäljempänä ’alv-direktiivi’, 395 artiklan mukaan antaa yksimielisesti komission ehdotuksesta jäsenvaltiolle luvan soveltaa mainitun direktiivin säännöksistä poikkeavia erityistoimenpiteitä arvonlisäveron (alv) kantamisen yksinkertaistamiseksi tai tietyntyyppisten veropetosten taikka veron kiertämisen estämiseksi.

Viron tasavallalle, jäljempänä ’Viro’, ja Slovenian tasavallalle, jäljempänä ’Slovenia’, annettiin 30. tammikuuta 2007 tehdyllä neuvoston päätöksellä 2007/133/EY (EUVL L 57, 24.2.2007, s. 12) lupa soveltaa alv-direktiivin 167 artiklasta poikkeavaa erityistoimenpidettä 31. joulukuuta 2009 saakka.

Tämän luvan mukaisesti ne voivat lykätä alv:n vähennysoikeuden syntymistä siihen saakka, kun kyseinen vero on maksettu tavaroiden luovuttajalle tai palveluiden suorittajalle, sellaisten verovelvollisten osalta, joiden vuotuinen liikevaihto on Sloveniassa enintään 208 646 euroa tai jotka on Virossa rekisteröity yksityisiksi elinkeinonharjoittajiksi. Ne voivat siten soveltaa kassaperusteiseksi kirjanpitojärjestelmäksi kutsuttavaa vapaaehtoista järjestelmää, jossa niiden tulotapahtumista syntyy arvonlisäverosaatava maksun vastaanottamishetkellä alv-direktiivin 66 artiklan b alakohdan mukaisesti.

Viro on hakenut komission pääsihteeristön 4. syyskuuta 2009 vastaanottamalla kirjeellä lupaa jatkaa tämän toimenpiteen soveltamista ja lupaa ottaa käyttöön ehto, että verovelvollisten, joihin tätä järjestelmää voidaan soveltaa, vuotuinen liikevaihto olisi vastedes enintään 208 646 euroa. Slovenia on hakenut komission pääsihteeristön 23. ja 31. heinäkuuta 2009 vastaanottamilla kirjeillä lupaa jatkaa tämän toimenpiteen soveltamista ja järjestelmän vuotuisen liikevaihdon enimmäismäärän korottamista 400 000 euroon. Slovenian mukaan korotuksella voitaisiin vähentää useamman pienyrityksen hallinnollisia rasitteita ja parantaa niiden kassavirtaa. Tällöin järjestelmään osallistuvien määrä voisi nousta 8 787 verovelvollisella.

Alv-direktiivin 395 artiklan 2 kohdan mukaisesti komissio toimitti 1. lokakuuta 2009 päivätyllä kirjeellä Viron ja 25. syyskuuta 2009 päivätyllä kirjeellä Slovenian hakemukset muille jäsenvaltioille ja ilmoitti 5. lokakuuta 2009 päivätyllä kirjeellä Virolle ja 29. syyskuuta 2009 päivätyllä kirjeellä Slovenialle, että sillä oli kaikki arviointia varten tarpeellisina pitämänsä tiedot.

Kassaperusteiseksi kirjanpitojärjestelmäksi kutsuttu järjestelmä on sellaisille pienyrityksille tarkoitettu yksinkertaistettu ja vapaaehtoinen verotusjärjestelmä, jotka eivät saa verovapautta. Kyseisessä järjestelmässä verovelvollisiin sovelletaan niiden meno- ja tulotapahtumien maksupäivään perustuvaa yksinkertaista sääntöä sen määrittämiseksi, milloin niiden on käytettävä arvonlisäveron vähennysoikeutta ja milloin niiden on suoritettava kyseinen vero valtiolle. Kyseessä on siis erityisesti sellaisille yrityksille tarkoitettu yksinkertaistamistoimenpide, joilla on vaikeuksia määrittää tavanomaisia sääntöjä noudattaen, milloin niiden meno- ja tulotapahtumista syntyy verosaatava, ja joiden tilinpäätös ei ole suoriteperusteinen. Tämä järjestelmä kasvattaa erityisesti sellaisten yritysten kassavirtaa, joiden menojen pääosa ei ole arvonlisäveron alaista (esim. palkat) tai joille aiheutuu menoja siitä, etteivät niiden asiakkaat maksa merkittäviä summia ajoissa, eivätkä ne voi tehdä tätä samaa tavaroiden luovuttajille.

Olisi muistettava, että direktiivin 2006/112/EY muuttamisesta laskutussääntöjen osalta 28. tammikuuta 2009 annettuun komission direktiiviehdotukseen (KOM(2009) 21 lopullinen) sisältyy säännöksiä, joiden nojalla jäsenvaltiot voisivat lykätä arvonlisäveron vähennysoikeuden syntymistä siihen saakka, kun kyseinen vero on maksettu tavaroiden luovuttajalle tai palveluiden suorittajalle, sellaisten verovelvollisten osalta, joiden vuotuinen liikevaihto ei ylitä jäsenvaltioiden itse enintään 2 000 000 euroksi vahvistamaa enimmäismäärää (6. toukokuuta 2003 annetun komission suosituksen 2003/361/EY (EUVL L 124, 20.5.2003, s. 36) mukainen mikroyrityksiin sovellettava enimmäismäärä) ja joihin sovelletaan sen vuoksi vapaaehtoista järjestelmää, jossa niiden tulotapahtumista syntyy arvonlisäverosaatava vasta maksun vastaanottohetkellä.

Alv-direktiivin 395 artiklan säännökset sekä Viron ja Slovenian esittämät perusteet huomioon ottaen komissio arvioi, että haettu poikkeus vastaa mainitun artiklan säännöksiä ja että sillä erityisesti yksinkertaistetaan mikroyritysten veronkantoa, koska kyseessä on vapaaehtoinen kassaperusteinen kirjanpitojärjestelmä. Näin ollen ja myös edellä mainitut taustatiedot huomioon ottaen komissio ei vastusta näitä hakemuksia ja arvioi, että asiaa koskeva ehdotus on syytä esittää neuvostolle. Alv-direktiivin 399 ja 400 artiklan muuntamissääntöjä tapauksen mukaan soveltaen saatavat vuotuisen liikevaihdon enimmäismäärät ovat pienemmät kuin haetut enimmäismäärät.

Komissio katsoo kuitenkin, että poikkeuksen soveltamisaikaa olisi rajoitettava, jotta näiden jäsenvaltioiden toimittamien asianmukaisten tietojen perusteella voitaisiin arvioida määräajoin, täyttyvätkö hakemuksen oikeudelliset ja tosiasialliset myöntämisedellytykset edelleen. Lisäksi se arvioi, että tämän poikkeuksen soveltaminen olisi joka tapauksessa lopetettava silloin, kun komission tämän erityisjärjestelmän osalta ehdottamat yhdenmukaiset säännöt tulevat voimaan.

2. Kuulemiset ja vaikutusten arviointi

Päätösehdotuksen ansiosta on mahdollista jatkaa kassaperusteiseksi kirjanpitojärjestelmäksi kutsuttavaa vapaaehtoista järjestelmää, jonka tarkoituksena on tehdä alv-sääntöjen soveltaminen yksinkertaisemmaksi mikroyrityksille ja parantaa niiden kassavirtatilannetta. Sillä on siis myönteinen vaikutus mikroyrityksiin. Ulkopuolista asiantuntemusta ei tarvittu. Asianomaisia osapuolia ei myöskään tarvinnut kuulla eikä päätöksen vaikutusta arvioida. Joka tapauksessa ehdotuksen vaikutus on vähäinen, koska poikkeuksen soveltamisala ja -aika ovat rajalliset.

3. Ehdotukseen liittyvät oikeudelliset näkökohdat

Päätösehdotuksen tarkoituksena on antaa Virolle ja Slovenialle lupa jatkaa alv-direktiivin 167 artiklaa koskevan poikkeuksen soveltamista ja lykätä siten arvonlisäveron vähennysoikeuden syntymistä siihen saakka, kun kyseinen vero on maksettu tavaroiden luovuttajalle tai palveluiden suorittajalle, sellaisten verovelvollisten osalta, joiden vuotuinen liikevaihto on Sloveniassa enintään 400 000 euroa ja Virossa vasta-arvo kansallisena valuuttana enintään 208 646 euroa ja joihin sovelletaan kassaperusteiseksi kirjanpitojärjestelmäksi kutsuttavaa vapaaehtoista järjestelmää, jossa niiden tulotapahtumista syntyy arvonlisäverosaatava vasta maksun vastaanottohetkellä alv-direktiviin 66 artiklan b alakohdan mukaisesti.

Tämän päätöksen oikeusperustana ovat alv-direktiivin 395 artiklan säännökset, jotka annettiin Euroopan yhteisön perustamissopimuksen 93 artiklan nojalla. Näiden säännösten mukaan jäsenvaltion, joka haluaa ottaa käyttöön mainitusta direktiivistä poikkeavia toimenpiteitä, on saatava tähän neuvoston lupa, joka annetaan neuvoston päätöksenä. Koska kyseessä on liikevaihtoverosta annetun lainsäädännön yhdenmukaistamista koskeva täytäntöönpanotoimenpide, toissijaisuusperiaatetta on noudatettu.

Ehdotus on suhteellisuusperiaatteen mukainen eikä se näin ollen ylitä sitä, mikä on tarpeen yksinkertaistamistavoitteen saavuttamiseksi, sillä se koskee ainoastaan rajoitettua määrä verovelvollisia, jotka noudattavat näitä sääntöjä vapaaehtoisesti. Sen vuoksi se poikkeaa alv-direktiivin periaatteista ainoastaan rajoitetusti ja asianmukaisella tavalla.

4. Talousarviovaikutukset

Ehdotus ei vaikuta yhteisön talousarvioon.

5. Lisätiedot

Ehdotuksen mukaan päätöksen soveltamiskausi päättyy automaattisesti päivänä, jona sellaiset yhdenmukaisten sääntöjen vahvistamista koskevat säännökset tulevat voimaan, joiden nojalla kaikki jäsenvaltiot voivat soveltaa haettua poikkeavaa erityistoimenpidettä.

Ehdotus:

NEUVOSTON PÄÄTÖS,

luvan antamisesta Viron tasavallalle ja Slovenian tasavallalle soveltaa yhteisestä arvonlisäverojärjestelmästä annetun neuvoston direktiivin 2006/112/EY 167 artiklasta poikkeavaa toimenpidettä

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 93 artiklan,

ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY[1] ja erityisesti sen 395 artiklan 1 kohdan,

ottaa huomioon komission ehdotuksen[2],

sekä katsoo seuraavaa:

1. Viron tasavallalle, jäljempänä ’Viro’, sekä Slovenian tasavallalle, jäljempänä ’Slovenia’, on neuvoston päätöksellä 2007/133/EY[3] annettu direktiivin 2006/112/EY 167 artiklasta poikkeava lupa lykätä arvonlisäveron vähennysoikeuden syntymistä siihen saakka, kun kyseinen vero on maksettu tavaroiden luovuttajalle tai palveluiden suorittajalle, sellaisten verovelvollisten osalta, joihin sovelletaan kassaperusteiseksi kirjanpitojärjestelmäksi kutsuttavaa vapaaehtoista järjestelmää, jossa niiden tavaraluovutuksista ja palvelusuorituksista syntyy arvonlisäverosaatava maksun vastaanottamishetkellä mainitun direktiivin 66 artiklan b kohdan mukaisesti. Tässä järjestelmässä verovelvollisten vuotuinen liikevaihto ei saa olla Sloveniassa yli 208 646 euroa, ja Virossa niiden on oltava yksityisiksi elinkeinonharjoittajiksi rekisteröityjä.

2. Viro on hakenut lupaa jatkaa tämän poikkeavan toimenpiteen soveltamista komission pääsihteeristön 4 päivänä syyskuuta 2009 vastaanottamalla kirjeellä, ja Slovenia on hakenut lupaa jatkaa tämän poikkeavan toimenpiteen soveltamista komission pääsihteeristön 23 ja 31 päivänä heinäkuuta 2009 vastaanottamilla kirjeillä. Viro on pyytänyt myös, että verovelvollisten, joihin tätä järjestelmää voidaan soveltaa, vuosittainen liikevaihto olisi vastedes enintään 208 646 euroa. Slovenia on pyytänyt lisäksi järjestelmän vuosittaisen liikevaihdon enimmäismäärän korottamista 400 000 euroon.

3. Direktiivin 2006/112/EY 395 artiklan 2 kohdan mukaisesti komissio toimitti 1 päivänä lokakuuta 2009 päivätyllä kirjeellä Viron ja 25 päivänä syyskuuta 2009 päivätyllä kirjeellä Slovenian hakemukset muille jäsenvaltioille ja ilmoitti 5 päivänä lokakuuta 2009 päivätyllä kirjeellä Virolle ja 29 päivänä syyskuuta 2009 päivätyllä kirjeellä Slovenialle, että sillä oli kaikki arviointia varten tarpeellisina pitämänsä tiedot.

4. Kassaperusteiseksi kirjanpitojärjestelmäksi kutsuttu järjestelmä on sellaisille pienyrityksille tarkoitettu yksinkertaistettu ja vapaaehtoinen järjestelmä, jotka eivät saa verovapautta. Kyseisessä järjestelmässä verovelvollisiin sovelletaan niiden meno- ja tulotapahtumien maksupäivään perustuvaa yksinkertaista sääntöä sen määrittämiseksi, milloin niiden on käytettävä arvonlisäveron vähennysoikeutta ja milloin niiden on suoritettava kyseinen vero valtiolle. Kyseessä on siis yksinkertaistamistoimenpide, joka voi myös kasvattaa niiden kassavirtaa.

5. Komissio antoi 28 päivänä tammikuuta 2009 direktiiviehdotuksen direktiivin 2006/112/EY muuttamisesta laskutussääntöjen osalta (KOM(2009) 21 lopullinen), jonka nojalla jäsenvaltiot voisivat lykätä arvonlisäveron vähennysoikeuden syntymistä siihen saakka, kun kyseinen vero on maksettu tavaroiden luovuttajalle tai palveluiden suorittajalle, sellaisten verovelvollisten osalta, joiden vuotuinen liikevaihto ei ylitä jäsenvaltioiden itse enintään 2 000 000 euroksi vahvistamaa enimmäismäärää ja joihin sovelletaan sen vuoksi vapaaehtoista järjestelmää, jossa niiden toimista syntyy arvonlisäverosaatava vasta maksun vastaanottohetkellä.

6. Haettu poikkeava erityistoimenpide ei vaikuta Viron ja Slovenian lopullisessa kulutusvaiheessa kantamista arvonlisäveroista saamin tuloihin eikä Euroopan yhteisön arvonlisäveroista saamiin omiin tuloihin,

ON TEHNYT TÄMÄN PÄÄTÖKSEN:

1 artikla

Poiketen siitä, mitä direktiivin 2006/112/EY 167 artiklassa säädetään, Virolle ja Slovenialle annetaan lupa lykätä arvonlisäveron vähennysoikeuden syntymistä toisessa alakohdassa tarkoitettujen verovelvollisten osalta siihen saakka, kun kyseinen vero on maksettu tavaroiden luovuttajalle tai palveluiden suorittajalle.

Asianomaisten verovelvollisten on täytynyt valita järjestelmä, jossa niiden tavaraluovutuksista ja palvelusuorituksista syntyy arvonlisäverosaatava maksun vastaanottamishetkellä. Tässä järjestelmässä verovelvollisten vuotuinen liikevaihto saa Sloveniassa olla enintään 400 000 euroa ja Virossa vasta-arvo kansallisena valuuttana enintään 208 646 euroa direktiivin 2006/112/EY 399 ja 400 artiklan mukaisesti määritettynä.

2 artikla

Tätä päätöstä sovelletaan 1 päivästä tammikuuta 2010 sen direktiivin säännösten voimaantulopäivään saakka, jonka nojalla jäsenvaltiot saavat lykätä arvonlisäveron vähennysoikeuden syntymistä siihen saakka, kun kyseinen vero on maksettu tavaroiden luovuttajalle tai palvelujen suorittajalle, sellaisten verovelvollisten osalta, joiden vuotuinen liikevaihto ei ylitä tiettyä enimmäismäärää ja joihin sovelletaan sen vuoksi vapaaehtoista järjestelmää, jossa niiden tavaraluovutuksista ja palvelusuorituksista syntyy verosaatava maksun vastaanottohetkellä. Joka tapauksessa tätä päätöstä sovelletaan enintään 31 päivään joulukuuta 2012.

3 artikla

Tämä päätös on osoitettu Viron tasavallalle ja Slovenian tasavallalle.

Tehty Brysselissä

Neuvoston puolesta

Puheenjohtaja

[1] EUVL L 347, 11.12.2006, s. 1.

[2] EUVL C […], […], s. […].

[3] EUVL L 57, 24.2.2007, s. 12.